Ce noutăți importante aduce iOS 17.4 pentru iPhone / Actualizarea, disponibilă acum, le permite utilizatorilor din UE să descarce aplicații din afara App Store
Apple a anunțat că a dat drumul la actualizarea iOS 17.4 pentru iPhone, care le permite cetățenilor din Uniunea Europeană (UE) să descarce aplicații din afara magazinului virtual App Store al companiei, iar furnizorilor alternativi de servicii de plăți le oferă acces la cipul NFC al telefoanelor. Totodată, sunt disponibile noi emoji-uri și funcții pentru muzică și podcasturi.
Compania a fost nevoită să facă aceste modificări înainte de intrarea în vigoare, pe 7 martie 2024, a prevederilor din Digital Markets Act (DMA). Legea vrea să facă piața digitală din regiune mai echitabilă prin eliminarea avantajelor nedrepte pe care giganții din domeniul tehnologic le au.
Actualizarea iOS 17.4 le permite dezvoltatorilor de aplicații să își ofere produsele în magazine virtuale alternative, nu doar în App Store de la Apple. Compania va analiza în continuare aplicațiile descărcate de utilizatori din afara magazinului său, având posibilitatea să le blocheze pe unele dintre acestea. Mai mult, Apple îi va taxa în continuare, cu 50 de eurocenți/descărcare, pe dezvoltatorii care își vor oferi aplicațiile pe platforme alternative, dar doar după ce produsul lor atinge un milion de descărcări.
Printre companiile care au anunțat că vor lansa magazine alternative de aplicații pentru iOS se numără dezvoltatorul de jocuri video Epic Games, dezvoltatorul software MacPaw și furnizorul de servicii IT Mobivention (orientat spre clienții companii).
📣 Fortnite is coming back to iOS in Europe this year! 📣
— Epic Games Store (@EpicGames) January 25, 2024
Totodată, utilizatorii din statele membre ale UE pot instala, după această actualizare, aplicații și prin sideloading. Acesta este procesul de transfer de fișiere între două dispozitive locale, în special între un computer personal și un dispozitiv mobil.
Mai mult, utilizatorii de iOS 17.4 din UE vor putea descărca browsere de internet care au nuclee ce nu sunt bazate pe WebKit, motorul dezvoltat de Apple. Astfel de programe de navigare pe internet vor fi oferite, printre alții, de Google (Chrome) și Mozilla (Firefox).
Apple la va permite și altor companii să folosească cipul NFC de pe iPhone, pentru plăți contactless, care deocamdată funcționează doar împreună cu Apple Pay și Apple Wallet. Sisteme de plăți alternative nu au fost anunțate deocamdată, dar utilizatorii le vor putea găsi urmând calea: Settings > Privacy & Security > Contactless & NFC.
Totodată, gigantul american le va permite accesul în App Store serviciilor de streaming de jocuri video precum Nvidia GeForce Now sau Xbox Cloud Streaming.
Pentru utilizatorii din întreaga lume, iOS 17.4 va permite adăugarea de transcrieri audio generate automat (pentru limbile engleză, franceză, germană și spaniolă) în aplicația Podcasts, aduce noi emoji-uri, vine cu un nou protocol criptografic pentru aplicația iMessage (care întărește securitatea aplicației), iar funcția care identifică automat muzică le va permite acum utilizatorilor să adauge melodiile direct în biblioteca și listele lor din Apple Music.
Actualizarea va fi disponibilă treptat pentru toți utilizatorii. Aceștia pot verifica manual dacă este disponibilă pentru ei urmând calea: Settings > General > Software Update.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank